**Szűcs Attila rajzairól**

Kiállítása alkalmából: Pannonhalma,

BGG, 2019. március 22-április 22.

Rajzolni sokan tudnak. Jó rajzokat készíteni csak kevesen. Csoda, hogy egyszerű vonalak összességéből hogyan alakul ki valamilyen egyedi, különös világ, ahogy például Albrecht Dürer, Henri Matisse, Pablo Picasso, Francis Bacon vagy Paul Klee rajzai esetében. Klee a következőképpen írja le, valójában történetbe illesztve meséli el a rajzolás fázisait, illetve az egyes formák alkotói alakítását: *A holtponton túllendülve kerüljön sor az első mozgalmas tettre (vonal). Hamarosan meg kell állni, hogy lélegzethez juthassunk. (Megszakított vagy többszöri megállással tagolt vonal.) Nézzünk vissza, meddig jutottunk (ellenirányú mozgás). Fontoljuk meg gondolatban utunkat oda és amoda (vonalköteg). Folyó állja utunkat, csónakhoz folyamodunk (hullámmozgás). Távolabb fent lenne egy híd is (ívsor). A túloldalon hason érzületű lénnyel találkozunk, ô is arrafelé igyekszik, ahol nagyobb megismerésre lelni. Előbb örömteli egyezés (konvergencia), majd fokozatosan különbözések állnak elő (két önálló vonalvezetés). Mindkét részről némi ingerültség támad (a vonal kifejezése, dinamikája és pszichéje). Frissen felszántott földön megyünk keresztül (vonalakkal átszelt sík) … Később fülledt lesz a levegő, az éjszaka közeledik (térelem). Villám a láthatáron (cikkcakk-vonal). Felettünk még csillagok (pontvetés).*[[1]](#footnote-1)

 Szűcs Attila rajzai is sajátos ívsorokból, vonalakkal átszelt síkokból, vonalkötegekből, pontvetésekből, és még ki tudná felsorolni milyen ösztönös és tudatos mozdulatok lenyomataiból állnak össze. Olyan világot hoz létre, amely az ismert és ismeretlen határán mozog, billen ide-oda, át és vissza. Hiszen ez a (meg)rajzolt világ nagyon is mozgalmas, statikus eszközökkel dinamikus látványt jelenít meg. Hogyan teszi mindezt? Bár csak részben tudhatjuk meg, hiszen a valódi alkotásban mindig marad titok, talán mégsem hiábavaló utánajárni.

 Szűcs Attila rajzainak stílusát visszafogottság jellemzi, fekete szénnel rajzolt képeit szürkés tónus hatja át, ugyanakkor határozott vonalakkal megrajzolt figurák és nagyon erőteljes világ bontakoznak ki rajtuk. A monokróm lehetőségeivel és a rajz egyszerűségével élve bontja ki portréit és helyzetképeit. A jeleneteket úgy rakja össze, hogy a leképezés illúzióját vonja játékba: egyszeri képpel van dolgunk? Vagy egy kép képével? Külső kép-e a minta vagy belső kép kivetülései a rajzok? A rajzoló mindezzel magának a leképezésnek és a kép(szerűség)nek a mikéntjére is reflektál.

 Valóságból ismert elemek, tárgyak, részletek, emberek alakjait úgy rakja össze vagy olyan teret teremt számukra, amely az irreális határára helyezi őket. Ez már első pillantásra zavarba ejtő; a képek nézője észleli, hogy valami kimozdult a képen, vagy még pontosabban: kimozdította befogadási technikáit. Szigorú, hűvös, megközelíthetetlen kis világok tárulnak fel Szűcs Attila rajzain, de nem nélkülözik az iróniát sem, egy sajátos, utópiákkal egybeszőtt iróniát. Ez a képi irónia mintha azt állítaná magáról, hogy valósághűséget követ, de egy-egy vonalköteggel, cikkcakkal, ponttal, satírozással utal arra, hogy egészen mást ért, másként érti, és a befogadó is másként (is) kell, hogy értse rajzait. Szükséges, hogy stabilnak vélt kiindulópontjáról elismerje annak kimozdulását, kibillenését.

 Vékony alkatú, félmeztelen fiatal fiú lép a rajzon, elmosódik alakja, de kis, elszórt korongok villannak testén, mintha fények csillannának rajta vagy belőle? Külső fény vagy valami ismeretlen nyom vetül rá? Vagy belülről, belőle világít valami? Szinte eldönthetetlen. Lehajtott fejű ló – talán alacsony vízben áll, inni szándékozik –, ráhajlik egy fiatal fiúalak, felsőteste látszik csak, szeme kipillant a képből, valami világlik feje körül: fény? Ismeretlen jelek? Védelem vagy fenyegetés? Fiatal lány portréja csukott szemmel – csak aki ismeri az eredetét, az tudja, hogy halotti maszkot lát. A feketés-szürkés rajzok közt egy pirossal rajzolt portré, amely Krisztus-arcra emlékeztet. És egy piros felirat emberi testrészen: *Exit (Kijárat)*. Szűcs Attila rajzainak különös világában a líraiság és a tárgyilagos hűvösség, a közelről megmutatás és a távol(ság)ban tartás összeszövődve – „összerajzol(ód)va” – jelenik meg. A nézőben pedig oszcilláló értelmezési mező alakul ki, jön létre újra és újra. Felforgató képek rajzolatai, és nyugalomból kimozdító rajzok képei: mindez hűvös líraisággal.

*Majdnem ahogy a csöndesen*

*s nem lehet tudni hány alakban*

*lappangó szörnyet hirtelen*

*és valamennyi áradatban*

*támadja meg az eleven*

*és ősidőktől változatlan*

*meglepetés hogy ne legyen*

*ámbár gyökere mindenütt van[[2]](#footnote-2)*

Amiként Weöres Sándor sorai, hasonlóképpen Szűcs Attila rajzai is titkok megfejtési kísérletére ösztönöznek, hívnak bennünket.Dönthetünk arról, elfogadjuk-e ezt a hívást és kihívást.

*Máthé Andrea*

1. Paul Klee: *Alkotói vallomás* (részlet) <http://www.c3.hu/~tillmann/forditasok/Klee/Alkot.html> (2019.02.26.) [↑](#footnote-ref-1)
2. Weöres Sándor: *Majdnem,* in *Harminchat vers*, Magvető, Budapest, 1978. [↑](#footnote-ref-2)